سیالکوٹ واقعہ: سری لنکن مینیجر کو بچانے کی کوشش کرنے والے کو تمغۂ شجاعت دینے کا اعلان 
اس واقعے پر پولیس نے اپنی ابتدائی تحقیقاتی رپورٹ اعلیٰ حکام کو جمع کرا دی ہے۔ رپورٹ میں کہا گیا ہے کہ فیکٹری میں رنگ و روغن کا کام جاری تھا۔ پریانتھا کمارا نے رنگ کے لے ورکرز سے دیواروں پر لگی تمام اشیا ہٹانے کا کہا تھا اور وہ خود بھی دیواروں سے چیزیں ہٹاتے رہے۔
لاہور — پولیس رپورٹ کے مطابق اسی دوران دیوار پر سے کچھ مذہبی پوسٹر اتارے گئے جس پر ورکرز نے احتجاج کیا۔ بات فیکٹری مالکان تک پہنچی تو مالکان کے کہنے پر پریانتھا کمارا نے معذرت کر لی تھی اور معاملہ رفع دفع ہو گیا تھا۔ البتہ بعد ازاں کچھ اور فیکٹری ورکرز پوسٹر ہٹائے جانے پر مشتعل ہو گئے۔ حکام کو جمع کرائی گئی پولیس رپورٹ پر ڈسٹرکٹ پولیس افسر (ڈی پی او) سیالکوٹ عمر سعید کہتے ہیں کہ پہلی بات تو یہ ہے کہ پولیس کو اطلاع اس وقت ملی جب غیر ملکی مینیجر کی ہلاکت ہو چکی تھی۔ ان کے بقول مینیجر کی ہلاکت فیکٹری کے اندر ہوئی۔ ان کا کہنا تھا کہ وہ خود، ڈی ایس پی اور ایس ایچ او وہاں پہنچے تھے۔ عمر سعید کے بقول سری لنکن مینیجر کو مارنے کا واقعہ جمعہ کو دن دس بج کر تین منٹ پر شروع ہوا، پولیس کو ون فائیو پر گیارہ بج کر 26 منٹ پر کال کی گئی۔ اس دوران کسی نے واقعے سے متعلق کچھ نہیں بتایا۔ انہوں نے کہا کہ اس تقریباً سوا گھنٹے کے دوران فیکٹری میں سب کچھ ہوتا رہا۔ ان کے بقول یہ ایک بڑی فیکٹری ہے جو پانچ سے چھ منزلوں پر مشتمل ہے اور وہاں تین ہزار ورکرز کام کرتے ہیں۔ ڈی پی او نے بتایا کہ ابتدائی تحقیقات میں یہ بات بھی سامنے آئی ہے کہ پولیس کو دیر سے اطلاع کیوں دی گئی۔ ابتدائی طور پر فیکٹری کے اندر لوگوں نے معاملے کو خود حل کرنے کی کوشش کی تھی اور اطلاعات کے مطابق معاملہ کسی حد تک حل ہو بھی گیا تھا۔ پولیس رپورٹ میں کہا گیا ہے کہ واقعے پر سری لنکن مینیجر نے معافی بھی مانگی۔ اسی اثنا میں دس بج کر 50 منٹ سے دس بج کر 55 منٹ کے درمیان معاملہ کافی حد تک حل ہوا گیا تھا۔ لیکن بعد ازاں جب مینیجر کو بالائی منزل پر لے جایا گیا تو وہاں موجود ورکرز نے، جنہیں واقعے کا اندازہ نہیں تھا، شور مچانا شروع کر دیا جس کے بعد تشدد شروع ہو گیا۔ عمر سعید کے بقول اسی اثنا میں سری لنکن مینیجر کی ہلاکت ہو گئی اور انہیں گیارہ بج کر پانچ منٹ سے دس منٹ تک نیچے گھسیٹنا شروع کیا گیا۔ ​ ان کے مطابق پولیس کو جب گیارہ بج کر چھبیس منٹ پر فون آیا تو کہا گیا کہ ایک شخص کو زدوکوب کیا جا رہا ہے۔ جس کے بعد گیارہ بج کر اٹھائیس منٹ پر ایس ایچ او جائے وقوع کے لیے روانہ ہوئے۔ ڈی پی او نے مزید بتایا کہ ایس ایچ او گیارہ بج کر چالیس منٹ پر وہاں پہنچ گئے تھے۔ انہیں وہاں پہنچنے میں بارہ منٹ اس لیے لگے کیوں کہ تین سے چار ہزار افراد سڑک پر آ چکے تھے اور انہوں نے سڑک بند کر رکھی تھی۔ ​ اسی طرح گیارہ بج کر 50 منٹ پر ڈی ایس پی وہاں پہچنے۔ انہوں نے بتایا کہ جب وہ خود اور دیگر پولیس ٹیمیں بھی حالات کی سنگینی کو بھانپتے ہوئے وہاں پہنچے تو ٹریفک بند ہونے کی وجہ سے 20 منٹ پیدل چلنا پڑا۔ ان کے مطابق تمام ایس ایچ اوز تیس منٹ میں جائے وقوعہ پر تھے۔ عمر سعید کے مطابق مینیجر کو جلانے کے مناظر سوشل میڈیا پر موجود ہیں۔ البتہ انہیں مارنے والی فوٹیجز پولیس کے پاس ہے۔ ان فوٹیجز کے مطابق انہیں پہلے مارا جا چکا تھا۔ انہوں نے یہ بھی بتایا کہ فیکٹری کے اندر کی تمام فوٹیجز صرف پولیس کے پاس ہیں۔ ڈی پی او کا کہنا ہے کہ گیارہ بج کر 30 منٹ پر مینیجر کی ہلاک ہو چکی تھی اور انہیں جلایا جا چکا تھا۔ ​ انہوں نے بتایا کہ واقعے کے 13 مرکزی ملزمان نے اس بات کا اعتراف کیا ہے کہ سری لنکن مینیجر نے دیوار سے مذہبی پوسٹر ہٹائے تو وہ اشتعال میں آ گئے۔ عمر سعید کے بقول پولیس کو اندازہ نہیں تھا کہ معاملہ اتنا سنگین ہو جائے گا۔ پولیس کی پہلی ٹیمیں چار سے پانچ افراد پر مشتمل تھیں۔ وہ جب جائے وقوعہ پر پہنچیں تو سارے فیکٹری ورکرز باہر موجود تھے اور ان کی تعداد دو سے ڈھائی ہزار تھی۔ انہوں نے کہا کہ مینیجر کی ہلاکت کے بعد سب سے اہم مسئلہ فیکٹری کو بچانا تھا کیوں کہ مشتعل ہجوم فیکٹری کو بھی آگ لگانا چاہتا تھا۔ ​ ایسی صورتِ حال میں فیکٹری مالکان، ان کے گھروں اور دیگر لوگوں کی حفاظت کو یقینی بنایا اور پولیس نے مشتعل ہجوم کو جائے وقوعہ سے پیچھے ہٹایا۔ پولیس رپورٹ میں کہا گیا ہے کہ مشتعل کارکنوں کے خوف سے فیکٹری کے سیکیورٹی گارڈز اور سپروائزر اپنا کام چھوڑ کر بھاگ گئے تھے۔ رپورٹ کے مطابق واقعے میں مطلوب ملزمان کی گرفتاری کے لیے ان کی تصویر جگہ جگہ لگا دی گئی ہے۔ دوسری جانب وزیرِ قانون پنجاب راجہ بشارت کہتے ہیں کہ پولیس رپورٹ کا ہر پہلو سے جائزہ لیا جا رہا ہے۔ ملزمان کے خلاف قانونی کارروائی مکمل کرکے ان کا چالان جلد عدالت میں پیش کیا جائے گا۔ انہوں نے کہا کہ دیگر ملزمان کی گرفتاری کے لیے نواحی علاقوں میں چھاپے مارے جا رہے ہیں جب کہ دیگر فیکٹری ملازمین کی معاونت سے واقعے میں ملوث افراد کی شناخت کا عمل جاری ہے۔ وزیرِ قانون کے مطابق سری لنکن مینیجر مبینہ طور پر فیکٹری کے انتظامی معاملات میں خاصے سخت تھے۔ واقعے کے محرکات میں توہین مذہب کے ساتھ انتظامی پہلوؤں کا بھی جائزہ لیا جا رہا ہے۔ ​ انہوں نے کہا کہ سیالکوٹ اور گردونواح میں گرجا گھروں اور غیرملکی فیکٹریز کی سیکیورٹی سخت کردی ہے۔ مذکورہ واقعے کی غیر جانبدارانہ تفتیش جاری ہے۔ جلد حقائق سامنے آجائیں گے۔